32000D0300
L 097/15
JURNALUL OFÍCIAL AL UNIUNII EUROPENE
DECIZIA COMISIEI
din 18 aprilie 2000
de modificare a Deciziei 2000/86/CE de stabilire a condițiilor speciale care reglementează importurile de produse pescărești originare din China
[notificată cu numărul C(2000) 831]
(Text cu relevanță pentru SEE)
(2000/300/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
În temeiul Deciziei 2000/86/CE (3) a Comisiei, „State Administration for Entry/Exit Inspection and Quarantine” (CIQ SA) este autoritatea competentă din China pentru verificarea și certificarea conformității produselor pescărești și de acvacultură cu cerințele Directivei 91/493/CEE.
(2)
Înainte de intrarea în vigoare a Deciziei 2000/86/CE, importurile de produse pescărești din China erau autorizate, în principiu, în conformitate cu condițiile prevăzute de Decizia 97/296/CE (4) a Comisiei, astfel cum a fost modificată ultima dată prin Decizia 2000/170/CE (5), de la unități autorizate de fiecare stat membru.
(3)
Pentru a facilita tranziția la regimul prevăzut de Decizia 2000/86/CE și pentru a evita întreruperea schimburilor comerciale, se acordă o perioadă de tranziție limitată pentru importul de produse pescărești certificate de către autoritatea chineză competentă până la data de 2 februarie 2000 și care ajung în Comunitate până la data de 1 martie 2000.
(4)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
În Decizia 2000/86/CE se inserează următorul articol 4a:
„Articolul 4a
Statele membre pot autoriza importul produselor pescărești originare din China și de la unități care nu sunt incluse în anexa B la prezentul document, sub rezerva respectării următoarelor condiții:
1.
unitățile erau autorizate de statul membru importator la data de 22 decembrie 1999,
2.
certificatul de sănătate animală a fost emis de autoritatea chineză competentă până la data de 2 februarie 2000 și
3.
aceste produse pescărești au fost prezentate la punctele de control de frontieră ale Comunității până la data de 1 martie 2000 și au fost comercializate numai pe teritoriul statului membru importator sau al altor state membre care au autorizat unitatea de origine.”
Articolul 2
Prezenta decizie se adresează statelor membre.
Adoptată la Bruxelles, 18 aprilie 2000.